ЧРЕЗ

 ПРЕДСЕДАТЕЛЯ НА

 НАРОДНОТО СЪБРАНИЕ

ДО

МИНИСТЪРА НА ИКОНОМИКАТА

БОЖИДАР ЛУКАРСКИ

**ПИТАНЕ**

 Светослав Димитров Белемезов

 народен представител от ПГ на АБВ

На основание чл. 90, ал. 1 от Конституцията на Република България и чл. 94 от Правилника за организацията и дейността на Народното събрание, внасям питане

ОТНОСНО: Стратегия за нормализиране цените на горивата и тяхното отражение върху българската икономика

**Уважаеми господин министър**,

В последните няколко години сме свидетели на парадокс, при който най-слабо развитата икономика в ЕС, каквато е тази на България, е в състояние на трайна тенденция при формиране на алогично високи цени на горивата.

Статистиката сочи, че през последните години средната цена на дизела (например) е по-висока в сравнение с повечето европейски държави-членки на ЕС, като отчетливи разлики има дори спрямо развити икономики като: Австрия, Германия, Франция и т.н. На фона на тези ценови дисбаланси трябва да се добави и факта, че в България цената на дизелът е най-висока в сравнение с целия Европейски съюз, при условие, че размера на акцизите и данъците са по-ниски. Преки загуби за държавата ни се генерират и заради факта, че все повече транспортни компании, ползващи България за транзитна дестинация, предпочитат да зареждат горива в съседни на нас държави като Румъния, Турция и т.н. Като пример в тази посока може да се посочат и родните ни предприемачи, собственици на големи транспортни компании, които споделиха в медии, че зареждат горивото си в Констанца (над 1 милион и 600 хиляди литра дизел месечно за най-голямата българска транспортна компания), заради разлика в цената от над 50 ст/литър. В допълнение трябва да се вземе предвид факта, че неравностойния контрол на пазара на горива стимулира контрабандата, от което губи хазната и всички данъкоплатци.

 **Във връзка с гореизложеното, желая да Ви поставя следния въпрос:**

Каква е стратегията на правителството, в лицето на Министерство на икономиката, за облекчаването на общата бизнес и икономическа среда в България, която среда е в релационна връзка с цените на горивата – притискащи все по-силно българския бизнес, увеличавайки непосилно неговите разходи и парирайки възможностите за повишаване нивото на вътрешното потребление и стимулиране на икономическите процеси и инициативи?

София, 02.09.2015г. Народен представител:

 Светослав Белемезов